作者:皮日休
標題:太湖詩：太湖石
內容:茲山有石岸，抵浪如受屠。雪陣千萬戰，蘚巖高下刳。乃是天詭怪，信非人功夫。白丁一雲取，難甚網珊瑚。厥狀複若何，鬼工不可圖。或拳若虺蜴，或蹲如虎貙。連絡若鉤鎖，重疊如萼跗。或若巨人骼，或如太帝符。胮肛篔簹筍，格磔琅玕株。斷處露海眼，移來和沙須。求之煩耄倪，載之勞舳艫。通侯一以眄，貴卻驪龍珠。厚賜以賝贐，遠去窮京都。五侯土山下，要爾添巖齬。賞玩若稱意，爵祿行斯須。苟有王佐士，崛起於太湖。試問欲西笑，得如茲石無。